Eddie Van Halen

Edward Lodewijk „Eddie“ Van Halen (* 26. január 1955, Amsterdam, Holandsko – † 6. október 2020, Santa Monica, Kalifornia, USA) bol holandsko-americký rockový gitarista, skladateľ a hráč na klávesové nástroje, známy ako člen a spoluzakladateľ hardrockovej skupiny Van Halen.
Životopis.
Narodil sa v Amsterdame, otec Jan van Halen bol Holanďan a matka Eugenia bola indonézskeho pôvodu (pochádzala z Jávy). Detstvo strávil v meste Nijmegen na východe Holandska.
V roku 1962 sa rodina Van Halenovcov presťahovala do americkej Pasadeny v Kalifornii, kde začal spolu s bratom Alexom navštevovať umeleckú školu na ktorej študoval hru na klavír. Ako dieťa sa zúčastňoval školských talentových súťaží, ktoré často vyhrával. V jednom z interview sa Eddie vyjadril, že "sa jemu a Alexovi zdalo vysedávanie za klavírom nudné a tak si založili kapelu", v ktorej Alex hral na gitaru a Eddie si sadol za bicie nástroje. K výmene postov došlo raz po tom, ako Eddie videl Alexa ako sa mu podarilo bravúrne zvládnuť sólo na bicie nástroje v skladbe „Wipe Out“ od skupiny The Surfaris. Eddie ocenil Alexov talent a rozhodol sa, že on sa skúsi naučiť hrať na sólovú gitaru. Ako 14 ročný teenager skúšal vtedy hrávať na gitare doma za zatvorenými dverami celé hodiny. Notu po note napodobňoval gitarové sóla, ktoré Eric Clapton nahral so skupinou Cream, nedarilo sa mu to presne a tak si tieto sóla prispôsoboval podľa svojho štýlu.
V apríli 1996 v interview pre časopis Guitar World, keď bol témou rozhovoru úvodný akord „A“ v jeho skladbe Eruption odpovedal, že jeho hra je výsledkom nekonečného tréningu:
„"Kým brat šiel večer o siedmej na párty a ráno o tretej sa vracal domov, po celú tú dobu som sedel v izbe na tom istom mieste na posteli a vybrnkával si akordy na gitare a robím to tak celé roky až dodnes"“.
Najväčší vplyv na Eddieho Van Halena mal hlavne Eric Clapton, ďalej gitarista Brian May zo skupiny Queen, či džezový gitarista Allan Holdsworth, ale mal rád aj tvorbu gitaristu Ronnie Montroseho zo skupiny "Montrose".
Skupina Van Halen vznikla v roku 1972 v Pasadene vtedy ešte pod názvom „Mammoth“. Členmi skupiny boli Van Halen (gitara a spev), jeho brat Alex (bicie), a basgitarista Mark Stone. Skupiny nevlastnila zosilovací systém na vystúpenia, tak si ho najčastejšie vypožičiavala za 50 dolárov na noc od Davida Lee Rotha (ktorý predtým neuspešne absolvoval skúšku so skupinou). Eddieho spievanie v skupine nebavilo a zároveň sa rozhodol, že aj za cenu toho, že ušetrí za nájom aparatúry vzal nakoniec Rotha do kapely. Michael Anthony nahradil basgitaristu Marka Stoneho. V tom čase Roth navrhol aby si skupina zmenila názov na Van Halen.
Prvú demonahrávku skupiny, ktorá vznikla v roku 1977 v štúdiu "Electric Lady Studios" v New Yorku financoval Gene Simmons, basgitarista zo skupiny KISS V tom istom roku skupina Van Halen dostala nahrávací kontrakt od vydavateľstva Warner Bros. Records a v nasledujúcom roku vyšiel ich debut s názvom "Van Halen".
V priebehu nasledujúcich rokov okrem nahrávania a vystupovania v skupine Van Halen, Eddie spolupracoval aj Michaelom Jacksonom a Quincy Jonesom pri nahrávaní skladby „Beat It“ z albumu "Thriller", s gitaristom Brianom Mayom zo skupiny Queen s ktorým nahral tri skladby pre jeho sólový album "Star Fleet Project", nahral aj basovú gitaru na sólový album Sammyho Hagara "I Never Said Goodbye", spolupracoval ešte okrem iných aj s Dweezilom Zappom, Jeffom Porcarom, Rogerom Watersom, Stevem Lukatherom a Thomasom Dolbym.